Vision

De Syv Riger har en simpel vision: gør live levende. Det har været udgangspunktet for arbejdet med det univers, der udfolder sig på denne wiki og det er udgangspunktet for vores scenarier. Det forudsætter nogle overvejelser både hos spilledelsen, men også hos spilleren. Det medfører nogle uskrevne regler, som vi alle sammen må indordne os under: Hvordan man bidrager til at gøre spillet mere levende. Mere troværdigt, underordnet spillets præmisser.

De Syv Riger er skrevet som et rummeligt univers, hvor hele hensigten er, at spilleren har indflydelse på plottet. At det er spilleren, der former historien og hvor spilledelsens agenda må stå i skyggen for deltagerens beslutninger. Kort sagt: Plot skal drive - ikke lede.

At vi stiler efter et art open-ended univers medfører også et ansvar hos spilleren. Derfor opfordrer vi til, at du som spiller tager spillet til dig, får ejerfornemmelse over det. At du varetager det, så det kan vokse og at du tager del i vores vision og gør live levende.